<classify> JESHI la Polisi Mkoa wa Dodoma limekamata mashine 139 za kuchezea kamari, ambazo hazina vibali, hazijasajiliwa wala kukaguliwa na Bodi ya Michezo ya Bahati Nasibu nchini.Kamanda wa Polisi Mkoa wa Dodoma, Gilles Muroto, alisema hayo jijini Dodoma jana mbele ya Mkuu wa Mkoa, Dk Binilith Mahenge. Alisema jeshi pia hilo limekata watuhumiwa 49, ambao walikutwa na mali mbalimbali za wizi zikiwemo mashine hizo. Muruto alisema miongoni mwa watuhumiwa 12 waliokamatwa jijini Dodoma ambao wanamiliki mashine 77, wapo raia wa China watatu, Chen Ziang Wen 35, Cheni Ji 21 na Lin Bibi 30.Raia hao wa China ndio wamiliki na wasambazaji wakuu wa mashine hizo na wakati wanakamatwa walikutwa na mashine 62, ambazo walizificha baada ya kusikia kuna msako wa mashine hizo.Raia hawa wa China ili kujinasua na mkono wa dola wa kukamatwa na mashine hizo, walitaka kutoa rushwa ya shilingi 1,000,000 kwa polisi watano waliokuwa wakiendesha msako huo na polisi walizikataa na kuamua kuwafungulia mashataka kwa kutoa rushwa kwa askari hao, alisema. Muroto alisema mashine nyingine 12 zimekamatwa wilayani Chamwino na watuhumiwa tisa, wilayani Mpwapwa walikamata mashine tisa na watuhumiwa saba, Kongwa walikamata mashine 36 na watuhumiwa sita na Bahi zilikamatwa nne na watuhumiwa watatu.Alisema mashine hizo zilizokamatwa, nyingi hazina vibali vya kuchezeshwa kamari, hazijasajiliwa wala kukaguliwa. Alisema wamiliki wengine wanatumia vibali vya mashine moja kufunga mashine zaidi ya moja na kujipatia fedha pasipo uhalali. Kamanda Muroto alisema mashine hizo, zinasambazwa na raia wa nje hasa kutoka China, walioingia nchini kwa ajili ya uwekezaji lakini wanawekeza katika kamari na hivyo kuharibu vijana, ambao ni nguvukazi na nguzo ya uchumi wa nchi. Alisema maeneo yanayochezwa kamari, yanakusanya vijana wengi ambao hawafanyi kazi.Alisema maeneo hayo pia yamekuwa yakichochea vijana kujiingiza katika uhalifu au kuwa maeneo ya kukutana na kupanga mipango ya kufanya uhalifu. Vijana wamekuwa wakishinda vijiweni au baa wakicheza kamari muda wa kazi na maeneo hayo yamekuwa vichocheo vya vijana kujiingiza katika uhalifu kwa kugeuza kuwa vijiwe vya kukutana na kufanya uhalifu, alisema.Alisema wachezeshaji mashine hizo, wamepuuza agizo lililotolewa hivi karibuni na kuwataka wamiliki mashine za kamari wasajiliwe ili wakaguliwe, lakini wameendelea kuchezesha kamari na kukaidi agizo hilo. Mkuu wa Mkoa alipiga marufuku kuendesha michezo ya kubahatisha katika maeneo ambayo sio Casino, ambazo zimesajiliwa rasmi kwa ajili ya michezo hiyo.Dk Mahenge ambaye ni Mwenyekiti wa Kamati ya Ulinzi na Usalama ya mkoa, aliitaka Bodi ya Michezo ya Kubahatisha nchini kufika Dodoma na kukagua mashine hizo na kuona uhalali wa uingizaji mashine hizo nchini na kama hawawezi washirikiane na taasisi nyingine kubaini mashine hizo. Aliwataka pia wananchi kupeleka mashine zao kwa wakuu wa wilaya au kamanda wa polisi wa wilaya ili kuzisajili na kuzifanyia kazi maeneo yanayostahili. Dk Mahenge aliwaomba wazazi wa watoto na vijana, wasijiingize katika michezo hiyo ya kubahatisha na kuacha kwenda shuleni kusoma au kufanya kazi za maendeleo. Mkuu wa Mkoa aliahidi ofisi yake itatoa Sh milioni 1.5 kwa askari watano waliokataa rushwa ya Sh milioni moja kutoka kwa Wachina.Aliwapongeza kwa uzalendo wao na aliwaomba waendee kufanya hivyo. Alitoa ahadi ya fedha hizo, akiungana Kamanda wa Polisi wa Mkoa, Muroto aliyetoa Sh 50,000 kwa askari Edward Mpete, Ahmed Yunusi, Stanley Mgimba na Edward Goda chini ya uongozi wa Inspekta Ntulingike, waliofanya msako wa mashine na wakataa rushwa ya Sh milioni moja iliyotolewa na Wachina. Kamanda Muruto alisema wapo watu wanaolichafua Jeshi la Polisi kwa madai kwamba askari wake wanapokea rushwa. Alisema tukio la askari hao kukataa rushwa, ni ushahidi tosha kwamba polisi hawakubaliani na jambo hilo.  <topic>: KITAIFA 